Námskeið í stjórnendaþjálfun haldið hjá ÍSÍ Dagana 8. - 10. janúar stóð ÍSÍ fyrir stjórnendanámskeiði sem fram fór í Íþróttamiðstöðinni í Laugardal . Námskeiðið sátu 32 einstaklingar sem vinna í íþróttahreyfingunni og var námskeiðið fullt . Gunnar Jónatansson stjórnendamarkþjálfi var aðalkennari á námskeiðinu , en aðrir kennarar voru þeir Birkir Smári Guðmundsson lögfræðingur ÍSÍ og Andri Stefánsson sviðsstjóri Afreks - og Ólympíusviðs ÍSÍ sem jafnframt var námskeiðsstjóri . Skipulag námskeiðsins var í höndum starfsmanna Þróunar - og fræðslusviðs ÍSÍ . Fyrirlestur Andra var um Alþjóðaólympíuhreyfinguna og Birkir Smári fjallaði um lagaumhverfi íþrótta á Íslandi og alþjóðlega . Gunnar Jónatansson sá alveg um kennsluna í tvo daga og lét þátttakendur vinna saman í pörum og smærri hópum . Viðfangsefnin voru margvísleg og má þar nefna verkefnastjórnun og tímastjórnun , hlutverk og ábyrgð starfsmanna , skipulag tölvupósts , fundir og fundarstjórn og stjórnun teyma . Gott og jákvætt andrúmsloft skapaðist á námskeiðinu og voru þátttakendur mjög virkir allan tímann . Námskeiðið er vottað af Alþjóðaólympíuhreyfingunni og styrkt af Ólympíusamhjálpinni og fengu allir viðurkenningu frá IOC í lok námskeiðsins . Til stendur að halda annað svona námskeið síðar á árinu .